
REFERAT

Propunere de aprobare a acordării post – mortem a titlului de Cetăţean de Onoare 
al Municipiului Timişoara lui PETER JECZA
Sculptorul Peter Jecza s-a născut în 1939 la Sf. Gheorghe, judeţul Covasna. A absolvit în anul 1963 Academia de Artă "Ion Andreescu" din Cluj-Napoca având ca profesori nume de marca ale spaţiului artistic românesc: Kos Andras, Virgil Fulicea, Romul Ladea. 
În perioada 1963-1979 a fost cadru didactic la Facultatea de Arte a Universităţii Timişoara, apoi, până în 1984, Facultatea de Arte desfiinţându-se, s-a transferat la Institutul Politehnic - Departamentul de Arhitectură, unde a predat disciplinele de studiul formei. În 1984, după desfiinţarea Departamentului de arhitectură al Institutului Politehnic, s-a transferat la Catedra de desen şi geometrie descriptivă în cadrul aceluiaşi institut. Predă apoi, până în 1989 disciplina de Desen şi geometrie descriptivă la Institutul Politehnic Timişoara. Până în 2002 a fost profesor de sculptură la Facultatea de Arte din cadrul Universităţii de Vest Timişoara, reînfiinţată după 1990. 
Peter JECZA a fost autorul mai multor lucrări de artă monumentală în România şi în lume. Opera sa cuprinde peste 700 de lucrări în material definitiv, în special bronz. 

A expus în galerii din întreaga lume înregistrând peste 40 de expoziţii personale, multiple participări de grup şi internaţionale. A fost prezent în colecţii private şi muzee din România şi străinătate. 
Distins cu premii şi medalii naţionale şi internaţionale:
1968 - Premiul al II-lea la concursul republican pentru Monumentul Brigadierilor 
1972 - Medalia "25 de ani de la Proclamarea Republicii" 
1975 - Premiul "Dr.Ludwig Lindner" al Asociaţiei Artisticilor Plastici R.B.K. Wuppertal/Germania 
1978 - Medalia de aur a Preşedintelui Republicii Italia la Bienala de sculptură pe o temă dantescă, Ravenna/Italia 
1978 - Medalia de aur a Preşedintelui Consiliului de Ministrial Italiei, Bienala de sculptură pe o temă dantescă Ravenna/Italia 
1980 - Medalia "Meritul Cultural" Clasa I 
1984 - Premiul I la Festivalul Naţional - secţia Artă a "Cântării României" 
1998 - Premiul I la Bienala de sculptură mică Arad/Romania 
1999 - Premiul I la Bienala internaţională de artă Reşiţa/România 
1999 - Premiul de excelenţă culturală oferit de Austrian Airlines 
2000 - Medalia naţională "Pentru Merit" în grad de Ofiţer din partea Preşedintelui României 

2005 - Diploma de excelenta din partea primarului municipiului Timişoara pentru contribuţia adusă la promovarea imaginii Timişoarei în Europa, în contextul evenimentului „Arta de a trai intr-un oraş european”, Parlamentul European, Bruxelles 7-11.11.2005

Este de asemenea dublu academician laureat de Academia Ungară de Artă şi de Academia de Ştiinţe a Ungariei.

Pentru toate cele enumerate mai sus, pentru întreaga sa activitate care a adus promovarea imaginii Timişoarei în lume, propunem acordarea post-mortem a titlului de Cetăţean de Onoare al Municipiului Timişoara lui PETER JECZA.
Menţionăm că această propunere de a i se acorda post – mortem titlul de Cetăţean de Onoare al Municipiului Timişoara lui Peter Jecza a fost făcută de domnul primar Gheorghe Ciuhandu, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

